Venäjän hyökkäys Ukrainaan aiheuttaa ymmärrettävästi myös suomalaisissa huolta, surua ja vihaakin. On kuitenkin tärkeää, ettemme pura kiukkuamme tai vihaamme muihin ihmisiin, kuten Suomessa asuviin venäläisiin.
Suomessa asuviin venäjänkielisiin ja venäläistaustaisiin ihmisiin nyt kohdistunut häirintä ja uhkailu on tuomittavaa. Ukrainan tilanne ei ole Suomessa asuvien venäläistaustaisten ihmisten tai Venäjän kansankaan syytä.
Suomi on vahva demokratia. Suomessa jokaisella on sananvapaus, mutta sananvapaudella on rajansa. Sananvapauteen ei kuulu ihmisten tai ihmisryhmien uhkaaminen tai solvaaminen.